ས་གནས་རིམ་ཁག་མི་དམངས་སྲིད་གཞུང་དང་འབྲེལ་ཡོད་སྡེ་ཚན་གྱིས་ཁྲིམས་ལྟར་མེ་སྐྱོན་བཅོས་སྒྲིག་དང་ཁྲིམས་ལྟར་མེ་སྐྱོན་ལ་དོ་དམ་བྱས་ཏེ་ནགས་ཚལ་མེ་སྐྱོན་བཟོ་མཁན་ལ་རྡུང་རྡེག་གཏོང་ཤུགས་ཆེ་རུ་གཏོང་དགོས།མེ་སྐྱོན་གྱི་མི་མངོན་པའི་རྐྱེན་ངན་ཤེས་ཀྱང་ལས་དོན་མི་སྒྲུབ་པའམ་ཡང་ན་རང་འགན་སྣང་མེད་དུ་འཇོག་པ་དང་འགན་འཛོལ་དང་ལས་འཛོལ་བྱུང་བ་སོགས་ཀྱི་རྐྱེན་པས་ནགས་ཚལ་ལ་མེ་སྐྱོན་བྱུང་རིགས་དང་།མེ་སྐྱོན་གྱི་མི་མངོན་པའི་རྐྱེན་ངན་གསང་ནས་གོང་ཞུ་མི་བྱེད་པ་དང་མེ་གསོད་པའི་གོ་སྐབས་བཟང་པོ་འཐུས་ཤོར་བཏང་བའི་རིགས།མེ་ཟོན་འགན་འཁྲི་དོན་འཁྱོལ་མ་བྱུང་བ་དང་མེ་གསོད་སྒྲིག་འཛུགས་ཡག་པོ་མ་བྱས་པའི་དབང་གིས་ནགས་ཚལ་ལ་མེ་སྐྱོན་ཧ་ཅང་ཚབས་ཆེན་བྱུང་བའམ་ཡང་ན་ཤུགས་རྐྱེན་ཧ་ཅང་ཆེན་པོ་བྱུང་རིགས་བཅས་ལ་ཡུལ་དེའི་སྲིད་གཞུང་དང་དེ་བཞིན་ནགས་ལས་སྲིད་འཛིན་གཙོ་འགན་དོ་དམ་སྡེ་ཚན་གྱི་འགོ་ཁྲིད་ཀྱི་འགན་འཁྲི་མཐའ་གཅིག་ཏུ་རྩད་གཅོད་བྱེད་དགོས།དེ་དང་ཆབས་ཅིག་ནགས་ཚལ་གྱི་མེ་སྐྱོན་ཤེས་རྟོགས་ཐུབ་ཕྱིན།ནགས་ཚལ་སྤྱི་བདེས་ཡུལ་དེའི་སྤྱི་བདེའི་སྡེ་ཚན་དང་མཉམ་དུ་ཆེད་དོན་གྱོད་དོན་ཚོགས་ཆུང་བཙུགས་ཏེ་ཁྲིམས་ལྟར་ནན་ལ་མྱུར་བའི་སྒོ་ནས་ཐག་གཅོད་བྱེད་དགོས་པ་མ་ཟད།དུས་ཐོག་ཏུ་སྤྱི་ཚོགས་ལ་ཡོངས་བསྒྲགས་བྱས་ནས་ཐག་གཅོད་བྱེད་རིམ་བཞིན་ཕྱོགས་གཅིག་ལ་ཉེན་ཟོན་གཏོང་བ་དང་སློབ་གསོ་ཐེབས་ཐུབ་པར་བྱེད་དགོས།